**Informatīvais ziņojums**

„Par 2013.gada 18.jūnijā Eiropas Savienības Vides padomē izskatāmajiem jautājumiem”

Informatīvais ziņojums sagatavots par Vides aizsardzības un reģionālās attīstības ministrijas kompetencē esošiem jautājumiem. Attiecībā uz progresa ziņojumu par priekšlikumu Eiropas Parlamenta un Padomes Direktīvai, ar kuru groza Direktīvu 98/70/EK un Direktīvu 2009/28/EK ir spēkā Ekonomikas ministrijas sagatavotā Latvijas nacionālā pozīcija uz 2013.gada 7.jūnija Transporta, Telekomunikāciju un Enerģētikas Ministru Padomi, kas apstiprināta Ministru kabineta 2013.gada 4.jūnijā.

**Latvijas viedoklis par sanāksmes laikā diskutējamiem jautājumiem**

**1. Priekšlikums – Eiropas Parlamenta un Padomes Direktīva, ar kuru groza Direktīvu 98/70/EK, kas attiecas uz benzīna un dīzeļdegvielu kvalitāti, un Direktīvu 2009/28/EK par atjaunojamo energoresursu izmantošanas veicināšanu (pirmais lasījums) Starpiestāžu lieta: 2012/0288(COD) *(Progresa ziņojums)***

*Ministri tiks informēti par panākto progresu direktīvas projekta virzībai Eiropas Savienības Padomes darba grupā. Ekonomikas ministrijas sagatavotais Latvijas nacionālās pozīcijas projekts šajā jautājumā apstiprināts Ministru kabineta 2013.gada 4.jūnija sēdē.*

Eiropas Komisija (turpmāk – EK) 2012. gada 17. oktobrī nāca klajā ar Priekšlikumu Eiropas Parlamenta un Padomes Direktīvai, ar ko groza Direktīvu 98/70/EK, kas attiecas uz benzīna un dīzeļdegvielu kvalitāti un Direktīvu 2009/28/EK par atjaunojamo energoresursu veicināšanu (turpmāk – Priekšlikums), ar kuru tiks aizsākta pāreja uz biodegvielām, kas dod ievērojamus siltumnīcefekta gāzu (turpmāk – SEG) emisiju ietaupījumus arī tad, ja aprēķinos ietver netiešu zemes izmantojuma izmaiņu (*indirect land use change ILUC*) radītās emisijas, tajā pašā laikā ievērojot jau esošo investīciju apmērus. **Priekšlikums paredz:**

* Ierobežot līdz 5% tradicionālo biodegvielu (ar *ILUC* emisiju risku) ieskaiti Direktīvas 2009/28/EK mērķu[[1]](#footnote-1) (turpmāk – AER 10% mērķis transportā) sasniegšanā.
* Uzlabot biodegvielu ražošanas procesu SEG rādītājus (samazināt attiecīgās emisijas), paaugstinot SEG ietaupījuma robežvērtību līdz 60% jaunām iekārtām, bet aizsargājot iekārtas, kas jau ir ekspluatācijā uz 2014. gada 1. jūliju.
* Veicināt modernu biodegvielu (ar zemu *ILUC* rādītāju) plašāku ienākšanu tirgū, nodrošinot šīm degvielām lielāku ieskaiti Direktīvas 2009/28/EK mērķos nekā tradicionālajām biodegvielām. Saskaņā ar Priekšlikumu tādu biodegvielu, ko ražo no lietotas cepamās eļļas (*used cooking oil*), dzīvnieku taukiem, nepārtikas celulozes izejvielām un lignocelulozes izejvielām (izņemot zāģbaļķus un finierklučus), ieguldījumu mērķī izmantot enerģiju no atjaunojamajiem energoresursiem (turpmāk – AER) uzskata par divkāršu salīdzinājumā ar citu biodegvielu ieguldījumu. Savukārt, biodegvielu, kas ražo no aļģēm, jauktu sadzīves atkritumu biomasas frakcijas, rūpniecības atkritumu biomasas frakcijas, salmiem, kūtsmēsliem un notekūdeņu dūņām, tukšiem palmu augļu ķekariem, taleļļas darvas, jēlglicerīna, cukurniedru raušiem, vīnogu čagām un vīna nogulsnēm, riekstu čaumalām, sēnalām, kukurūzas vālītēm, kā arī mizas, zariem, lapām, zāģskaidām un ēveļskaidām, uzskata par četrkāršu salīdzinājumā ar citu biodegvielu ieguldījumu.
* Pilnveidot SEG emisiju ziņošanu, prasot dalībvalstīm un degvielas piegādātājiem ziņot par biodegvielu aplēstajām netiešo zemes izmantojuma izmaiņu emisijām.

Orientējošās debates par Priekšlikumu notika TTE ministru padomes 2013. gada 22. februāra sanāksmē un Vides ministru padomes 2013. gada 21. marta sanāksmē. Pēc politiskajām debatēm un no tiem izrietošajiem norādījumiem, Priekšlikuma pārskatītais teksts un Īrijas prezidentūras piedāvātie alternatīvie risinājumu varianti aktīvi tika skatīti Ad-hoc enerģētikas darba grupā par ILUC jautājumiem (turpmāk – ILUC darba grupa) (2013. gada 26. februārī, 26. martā, 16. martā, 14. un 21. maijā).

Īrijas prezidentūra 2013. gada 23. maija nāca klajā ar Progresa ziņojumu par Priekšlikumu, kurā atspoguļoti galvenie iepriekš minētajā darba grupā apspriestie jautājumi (5% ierobežojums, ILUC faktori, SEG ietaupījuma robežvērtība jaunām iekārtām, krāpšanas riska novēršana, biodegvielu ilgtspējības sertifikācijas shēmu savstarpējā atzīšana, deleģētie akti, direktīvas pārskatīšana un EK ziņojums 2015. gadā).

Prezidentūra, ņemot vērā dalībvalstu izteiktos komentārus par Priekšlikumu, ILUC darba grupā ir piedāvājusi vairākus alternatīvus risinājumu variantus, kas varētu risināt ILUC faktora ietekmi uz tradicionālajām biodegvielām un veicināt pāreju uz modernajām biodegvielām.

Vienlaicīgi Īrijas prezidentūra nāca klajā ar **priekšlikumu par reizinātāja palielināšanu elektroenerģijai, kas saražota no AER un kas tiek patērētā elektriskajos transporta līdzekļos**, kas nav autotransporta līdzekļi, un elektriskajos autotransporta līdzekļos[[2]](#footnote-2). „Lai aprēķinātu elektroenerģijas, ko patērē elektriskajos transportlīdzekļos, kas nav autoceļu transports, uzskata, ka šis patēriņš 2,5 reizes pārsniedz no AER saražotas elektroenerģijas daudzumu. Savukārt, lai aprēķinātu elektroenerģijas dalu, kas saražota no AER un ko patērē elektriskajos autoceļu transportlīdzekļos, uzskata, ka šis patēriņš 5 reizes pārsniedz no AER saražotās elektroenerģijas daudzumu.”

Latvija atzinīgi vērtē EK Priekšlikumu, ar kuru paredzēts ierobežot zemes pārveidi, ko izraisa tradicionālo biodegvielu, kas tiek ražotas no pārtikā un barībā izmantojamiem kultūraugiem, un panākt to, ka ES izmantotā biodegviela mazāk kaitē klimatam, kā arī EK piedāvāto risinājumu ierobežot tradicionālo biodegvielu izmantošanu, taču atkārtoti uzsver, ka uzskata, ka noteikto mērķi - 10 % enerģijas no atjaunojamajiem energoresursiem transporta patēriņā līdz 2020. gadam ir jāatstāj katras dalībvalsts kompetencē (ievērojot subsidiaritātes principu). Latvija ietur neitrālu pozīciju par zemes oglekļa krājas maiņas netiešās zemes izmantošanas izmaiņas (indirect land use – ILUC) kritēriju iekļaušanu ilgtspējības kritēriju aprēķinā līdz 2020.gadam. Latvija kopumā atbalsta, ka biodegvielu, t.sk. no salmiem, zāģskaidām un ēveļskaidām, ieguldījumu uzskata par četrkāršu salīdzinājumā ar citu biodegvielu ieguldījumu. Taču vienlaicīgi Latvija ir rezervēta savā nostājā par tādu izejvielu plašu izmatošanu biodegvielas ražošanā, kas vienlaikus ir nepieciešami augsnes auglības saglabāšanai (salmi). Latvija atbalsta minimālās SEG ietaupījuma robežvērtības palielināšanu. Latvija neatbalsta priekšlikumu par atsevišķa mērķa/sliekšņa noteikšanu jaunajām biodegvielām (advanced biofuels). Latvija atbalsta priekšlikumu par reizinātāju palielināšanu elektroenerģijai, kas saražota no AER un kas tiek patērētā elektriskajos transporta līdzekļos.

**2. Turpmākie pasākumi saistībā ar Ilgtspējīgai attīstībai veltīto ANO konferenci ("Rio+20"):**

1. **visaptveroša programma laikposmam pēc 2015. gada *(Padomes secinājumu apstiprināšana)***

*2013.gada 28.maija Ārlietu padomē tika apstiprināti Padomes secinājumi par šo jautājumu. Š.g. 18.jūnijā tie tiks virzīti apstiprināšanai Vides padomē un formālai pieņemšanai Vispārējo lietu padomē š.g. 25. jūnijā.*

**Latvija atbalsta** Padomes secinājumus - tajos paustos pamatprincipus Vispārīgam ietvaram pēc 2015.gada.

Latvija atbalsta Padomes secinājumus attiecībā uz kopienas sadarbības pastiprināšanas nozīmi vienotu ilgtspējīgas attīstības mērķu noteikšanai un sasniegšanai, iesaistot gan publisko, gan un privāto sektoru. Piekrītam, ka mērķiem jābūt vienotiem visām valstīm, tai pat laikā vispārīgiem, lai saglabātu ES nostāju attiecībā uz starptautiskajā sabiedrībā esošām diskusijām.

Latvija atbalsta Padomes secinājumus par „Cilvēka cienīgu dzīvi visiem – nabadzības izskaušana un ilgtspējīgas nākotnes nodrošināšana pasaulē*”*, tai skaitā dokumentā minēto virzību uz iekļaujošu zaļo ekonomiku ar ilgtspējīgu patēriņu un ražošanu un resursu efektivitāti, iekļaujot zemu emisiju enerģijas sistēmu.

Atbalstām Padomes secinājumus attiecībā uz sadarbības nozīmi ilgtspējīgai attīstībai, kas ietver starptautisko sadarbību un sadarbību valsts ietvaros starp publiskām un privātām personām.

Attiecībā uz **Tūkstošgades attīstības mērķu** (MDGs) un **Rio+20 mērķu sasniegšanu**:

Atbalstām Padomes secinājumus dalībvalstu centieniem MDGs mērķu sasniegšanai, novērtējam centienus MDGs mērķu sasniegšanā, uzskatām, ka ir nepieciešams veicināt vienmērīgu mērķu sasniegšanu dažādās valstīs un valstu iekšienē, vienlaikus jāņem vērā katras valsts iespējas un atskaites punkts.

Latvija piekrīt Padomes secinājumam par nepieciešamību veidot valsts vadlīnijas MDGs sasniegšanai, Latvija jau šobrīd ir izstrādājusi šādas.

Latvija atbalsta Padomes secinājumus, ka iekļaujoša un vienlīdzīga zaļā ekonomika ilgtspējīgas attīstības kontekstā ir nozīmīgs rīks ilgtspējīgas attīstības sasniegšanai, ko ES īsteno ar stratēģiju „ES2020” un Eiropu Savienības (turpmāk – ES) ilgtspējīgas attīstības stratēģijas palīdzību.

Padome uzsver, un Latvija atbalsta UNEP desmit gadu ietvara programmas nozīmi ilgtspējīgam patēriņam un ražošanai, lai mainītu neilgtspējīga patēriņa un ražošanas modeļus

Padome uzsver nepieciešamību veikt pilnu vides un sociālo izmaksu iekļaušanu cenā, kā arī pakāpenisku videi kaitīgu subsīdiju samazināšanu, kas kaitē ilgtspējīgai attīstībai, tai skaitā fosilo degvielu subsīdijas. Latvija piekrīt Padomes secinājumiem, tomēr bažas rada gan inflācijas risks, gan līdz šim subsidēto fosilās degvielas izmantotāju konkurētspējas samazināšanās. Ja par videi kaitīgu subsīdiju tiek uzskatīti arī akcīzes nodokļa atvieglojumi lauksaimniecībā izmantotajai dīzeļdegvielai, šo atvieglojumu piemērošanas aizliegums būtiski samazinātu lauksaimniecības konkurētspēju un attīstības iespējas. Lauksaimniecībā izmantojamā tehnika šobrīd nav piemērota videi draudzīgāku degvielu izmantošanai, līdz ar to lauksaimniecībā izmantojamās dīzeļdegvielas atvieglojumu atcelšana nenodrošinātu videi labvēlīgāku risinājumu, bet gan tiktu bremzēta Latvijai būtiskas tautsaimniecības nozares attīstība.

**Par Vispārīgu ietvaru pēc 2015.gada**:

Latvija piekrīt Padomes secinājumiem, ka nabadzības izskaušana visās tās dimensijās un ilgtspējīgas attīstība ir nesaraujami saistītas vienlaikus piekrīt viedoklim, ka nabadzības izskaušana vienas paaudzes laikā ir pārāk ambiciozs mērķis.

Padome secina, ka nabadzības novēršana visās tās dimensijās un ilgtspējīgas attīstības veicināšana ir cieši saistītas, un tās ir jāintegrē vienotā post-2015 ietvarā. Latvija atbalsta Padomes secinājumu attiecībā uz zaļās ekonomikas dzinuļu veicināšanu ilgtspējīgas attīstības kontekstā, iekļaujot strukturālu ekonomikas pārveidošanu. Atbalstām ilgtspējīgu izmantošanu, dabisko resursu un ekosistēmas pakalpojumu vadīšanu un aizsardzību.

Latvija piekrīt Padomes secinājumiem par universālu mērķu piemērojamību, vienlaikus katrai valstij pašai nosakot tās konkrēto politiku un prioritātes, piekrītam, ka Ilgtspējīgas attīstības mērķiem (SDGs) būtu jāietver tādi uzdevumi kā klimata izmaiņas un bioloģiskās daudzveidības zudums.

Padome secina, ka mērķiem ir jābūt skaidriem, ambicioziem, pamatotiem, sasniedzamiem, uz darbību orientētiem, ierobežotiem un samērotiem ar uzdevumiem un rādītājiem, lai tos varētu uzraudzīt. Latvija uzskata, ka SDGs mērķiem jābūt vispārīgiem, valstij veidojot konkrētus un sasniedzamus mērķus, balstoties uz valsts atskaites punktu.

Latvija piekrīt Padomes viedoklim par sadarbības nozīmi, iekļaujot visas ieinteresētās puses un privāto sektoru, atbalstām mērķu laika grafiku, izstrādājot konkrētas rīcības vidējā termiņā līdz 2030.gadam un veidojot saskaņotu ilgtermiņa vīziju.

Padome uzsver nepieciešamību īstenot saskaņotu attīstības politiku visos līmeņos, sektoros. Latvija piekrīt, ka politikas saskaņotība veicinās ilgtspējīgu attīstību. Piekrītam, ka attīstības un mazāk attīstītām valstīm tiekšanās uz attīstību ir jāatspoguļo vienotajā ietvarā, vienlaikus samazinot prasības, ņemot vērā zemo atskaites punktu.

Latvija piekrīt Padomes viedoklim par vienotas pieejas veidošanu attīstības finansēšanā pēc 2015.gada, veicot klimatu pārmaiņu novēršanas un bioloģiskās daudzveidības saglabāšanas pasākumus. Vēlamies uzsvērt ES līdzfinansējuma nozīmi, realizējot projektus, kuru tehniskajās specifikācijās tiek norādīti ilgtspējīgas attīstības un zaļās ekonomikas principi, veicinot ilgtspējīgu patēriņu Latvijā.

Nākamie soļi

Padome secina, ka dalībvalstīm turpmāk ir aktīvi jāiesaistās vienota pēc 2015.gada ietvara izveidē. Tā apsveic sasniegto progresu un ANO līdzšinējo darbu, t.sk. Augsta līmeņa prominento personu ziņojuma izstrādi, Atvērto darba grupu Ilgtspējīgas attīstības mērķu izstrādei un reģionālās, nacionālās un tematiskās konsultācijas kā būtisku ieguldījumu vienotā ietvara izveidē.

1. **Ziņojuma, ko ANO ģenerālsekretāra Augsta līmeņa prominentu personu darba grupa ir sagatavojusi par attīstības programmu laikposmam pēc 2015. gada, saistība ar ilgtspējīgas attīstības mērķiem *(viedokļu apmaiņa)***

Ziņojumam *„A new global partnership: eradicate poverty and transform economies through sustainable development”* un ziņojumam par ietvara pēc 2015.gada attīstības darba kārtību ir drīzāk informatīvs raksturs nevis noteicošs. Ziņojuma programma ir balstīta uz Tūkstošgades attīstības mērķu (MDGs) un Rio+20 izstrādātiem principiem.

Ziņojuma centrālais mērķis ir izskaust galēju nabadzību līdz 2030.gadam, saskaņā ar MDGs ir nepieciešams īstenot ilgtspējīgu attīstību, nodrošināt cilvēkus ar pārtiku, ūdeni, kanalizāciju, izglītību un veselības aprūpi. Lai mazinātu globālo tendenci – klimata pārmaiņas, uzsvars tiek likts uz ilgtspējīgas ražošanas un patēriņa modeļiem.

Ietvarā tiek piedāvāti šādi mērķi: 1) nabadzības izskaušana; 2) dzimumu līdztiesība; 3) kvalitatīva izglītība un mūžizglītība; 4) nodrošināt veselīgu dzīvi; 5) nodrošināt pārtikas nodrošinājumu un uzturu; 6) nodrošināt vispārēju pieeju ūdenim un sanitārijai; 7) nodrošināt ilgtspējīgu enerģiju; 8) veidot darba vietas, ilgtspējīgus iztikas līdzekļus un vienlīdzīgu izaugsmi; 9) ilgtspējīgi vadīt dabas resursus; 10) nodrošināt labu pārvaldību un efektīvas institūcijas; 11) nodrošināt stabilas un miermīlīgas sabiedrības; 12) veidot globālu labvēlīgu vidi un rosināt ilgtermiņa finanses.

Piekrītam, ka mērķiem jābūt vispārīgiem, tā kā mērķi tiek noteikti visām valstīm un ņemot vērā to, ka valstis attīstības līmenī ir dažādas, tādēļ ir jārēķinās ar katras valsts atskaites punktu. Latvija kopumā atbalsta Vispārējam pēc 2015.gada ietvaram ieteiktos mērķus.

Ziņojumā tiek uzsvērta globālās sadarbības nozīme vienota vispārēja pēc 2015.gada programmas ietvara izveidei un mērķu sasniegšanai. Katram ilgtspējīgas attīstības mērķim un tā sasniegšanai izvirzītam uzdevumam ir jābūt uzraudzītam, kā arī ir nepieciešams veikt ilgtspējīgas attīstības statistikas datu uzskaiti, nodrošināt cilvēkus ar informāciju. Nepieciešams veikt investīcijas jaunās tehnoloģijās, lai samazinātu neilgtspējīgas ražošanas un patēriņa pēdas nospiedumu. Piekrītam, ka cīņā ar klimata pārmaiņām būtu jāparedz veidot un pielāgot zema oglekļa un citas ilgtspējīgas tehnoloģijas.

Ziņojumā teikts, ka lielākai daļai ilgtspējīgas attīstības finansējuma būtu jābūt no vietējiem resursiem, piekrītam, ka ir nepieciešams veidot ilgtspējīgas attīstības finansējumu, attīstības valstīm, kā arī mazāk attīstītām valstīm ir nepieciešams ārējs finansējums.

Pēc 2015.gada ietvars ir ļoti plašs, paredz sociālu progresu, vienlīdzīgu izaugsmi un vides vadīšanu, tādēļ ietvaram ir jāizvirza skaidras prioritātes, kas iekļauj globālus rādītājus un nacionālus mērķus. Mērķiem un uzdevumiem to sasniegšanai ir jābūt ierobežotiem skaitā, ierobežotiem laikā un izmērāmiem ar rādītāju palīdzību. Mērķiem nav jābūt noteiktiem ar detalizētu starptautisku regulējumu palīdzību, ietvaram ir jāietver uzraudzība, kurā tiek iesaistīta valsts, privātās institūcijas un sabiedrība.

Ziņojumā tiek uzsvērta ilgtspējīga patēriņa un ražošanas modeļu nozīme. Galvenā uzmanība tiek vērsta uz pārtiku, ūdeni un enerģijas sistēmu, kas ir dzīves pamats. Nozīmīgākās izmaiņas var tikt veiktas ar tehnoloģijas, inovatīva produkta, ar detalizētu politikas vadlīniju, izglītības, un uzvedības maiņas palīdzību. Valdībai ir jāziņo par sociālo un vides ietekmi, papildus, lai atbrīvotu finanšu kontus, tādējādi ietekmējot uzņēmējus izmantot inovatīvas tehnoloģijas. Valdībai ir jāveido politikas plāns līdz 2030.gadam, paredzot zaļo izaugsmi kā vienu no svarīgākiem ilgtspējīgas attīstības rīkiem. Jāveicina ilgtspējīgs patēriņš ar kampaņu palīdzību skolās, publiskās informatīvās kampaņās. Latvija uzskata, ka kampaņas nav pietiekams stimuls ilgtspējīgas attīstības veicināšanai.

**Īrijas prezidentūra diskusijai ir sagatavojusi jautājumus:**

1. *Vai ziņojumā minētie mērķi un uzdevumi to sasniegšanai atspoguļo ilgtspējīgas attīstības trīs dimensijas? Vai varētu tikt uzskaitītas arī citas prioritārās jomas?*

Latvija atbalsta ziņojumā uzskaitītos attīstības mērķus (5.lpp) un uzdevumus to sasniegšanai, uzskatām, ka tie atbilst ilgtspējīgas attīstības 3 dimensijām – sociālā, ekonomiskā un vides. Uzskatām, ka nav nepieciešams paplašināt prioritāros mērķa virzienus, jo 12 mērķi un 54 to uzdevumi (ziņojuma 1.pielikums) ir gana plaši un universāli, kas sniedz valstij iespēju pielāgot tos atbilstoši valsts vajadzībām un attīstības līmenim.

Piekrītam, ka ziņojumā tiek ietverti Rio+20 mērķi un netiek izslēgti Tūkstošgades attīstības (MDGs) mērķi. Vienlaikus norādām uz jau iepriekš paustajām bažām, par, mūsuprāt, pārlieku lielām mērķa ambīcijām - nabadzības izskaušanu vienas paaudzes laikā.

1. *Kā ilgtspējīgas attīstības mērķus (SDGs) un pēc 2015.gada attīstības ietvara izstrādi varētu vislabāk ieviest pirms 2015.gada? Kā ES un tās dalībvalstis var attīstīt šos mērķus, piemēram, regulārajās Atklātajās darba grupas sanāksmēs vai speciālos Tūkstošgades attīstības mērķu (MDGs) pasākumos un 2013.gada septembra Augsta līmeņa politiskajā forumā?*

Uzskatām, ka ir nepieciešams apvienot dažādos starptautiskos procesus, t.i. apvienot dažādos politikas plānošanas dokumentos definētos attīstība mērķus, veidojot kompleksu pieeju vienotu mērķu sasniegšanai. Pēc 2015.gada attīstības ietvara izstrādes procesā būtu jāiesaista dažādu jomu eksperti, regulārajās darba grupās būtu jāstrādā pie vienotu mērķu formulēšanas, kas būtu pieņemami ES partneriem citviet pasaulē.

Eiropas Savienībai (ES) ANO Atklātajās darba grupās būtu jāpauž vienota ES pozīcija ilgtspējīgas attīstības mērķu jautājumos, lai nodrošinātu turpmāku ziņošanas procesu ANO Ģenerālajai Asamblejai un sagatavotos 2013.gada septembrī plānotajam Tūkstošgades attīstības mērķupasākumam un Augsta līmeņa politiskajam forumam.

1. *Ziņojums sniedz vairākas rekomendācijas pēc 2015.gada ietvara ieviešanai, iekļaujot globālā augsta politiskā līmeņa foruma izveidi, lai pārskatītu ieviešanas progresu, reģionālā salīdzinājuma procesu un globālās attīstības datu partnerības. Kāds ir ministru viedoklis par šādu pieeju ieviešanai?*

Piekrītam globālā augsta politiskā līmeņa foruma izveides nepieciešamībai, kas ir būtiski, lai iesaistītu valstis iesaistītu vienotu globālu mērķu sasniegšanā, viedokļu apmaiņā un to pārliecības stiprināšanai par šo mērķu aktualitāti un to ieviešanu nacionālā līmeņa plānos. Piekrītam, ka ir nepieciešams veikt statistikas datu apkopošanu. Attīstības tendenču pārskats un salīdzinājums sniegs ieskatu valstu ilgtspējīgas attīstības tendencēs. Uzskatām, ka ir nepieciešams nodrošināt efektīvu informācijas apriti ekspertu līmenī, lai politikas izstrādātāji būtu informēti par augsta līmeņa pasākumos lemtiem jautājumiem.

**3. Komisijas paziņojums "Pielāgošanās klimata pārmaiņām: ES stratēģija" *(Padomes secinājumu pieņemšana)***

Eiropas Savienības (ES) stratēģijas pamatmērķis ir sekmēt Eiropas noturību pret klimata pārmaiņām, ar to saprotot, ka visos pārvaldības līmeņos (vietējā, reģionālā, nacionālā un ES) jāuzlabo gatavība un spēja reaģēt uz klimata pārmaiņu ietekmi, jāizstrādā saskaņota pieeja mērķa sasniegšanai un jāpanāk lielāka pasākumu koordinētība. Stratēģija nosaka 3 galvenās prioritātes (1. Dalībvalstu (DV) darbības veicināšana; 2. vairāk informācijas lēmumu pieņemšanai; 3 kā panākt ES darbības klimatgatavību: pielāgošanās sekmēšana galvenajās mazaizsargātajās nozarēs) kuras tiks īstenotas ar 8 darbībām.

**Būtiskākais Eiropas Padomes secinājumos**:

**1.punktā** Padome uzsver, ka pielāgošanās ir nepieciešama un neizbēgama klimata pārmaiņu mazināšanai un ka nerīkošanās vai kavēta adekvātas pielāgošanās rīcība var paaugstināt izmaksas nākotnē;

**2.punktā** Padome atzīmē, ka lielākā daļa no Baltās grāmatas pasākumiem ir ieviesti;

**3. punktā** Padome uzsver, ka ES pielāgošanās politikai jāveicina klimata noturīgas investīcijas un tiek sagaidīts, ka tās arī veicinās pāreju uz zaļo ekonomiku un radīs jaunas darba vietas;

**4. punktā** Padome uzsver nepieciešamību tālāk pētīt apdrošināšanas un citu finanšu instrumentu izmantošanu, lai mudinātu privātos uzņēmumus pieņemt lēmumus par klimata noturīgām investīcijām;

**5.punktā** Padome atzīst, ka Stratēģijas pakotne var piedāvāt noderīgu pamatu patreizējam un turpmākam DV darbam pielāgošanās jautājumos, kā arī atgādina, ka pielāgošanās ir izaicinājums arī ārējām attiecībām;

**6.punktā** Padome uzsver, ka pielāgošanās pasākumi ir jānosaka nacionālā, reģionālā, vietējā līmenī, kā arī pārrobežu līmenī, un tiem jābalstās uz specifiskiem DV apstākļiem. Atzīst, ka nacionālās pielāgošanās stratēģijas ir galvenais instruments, lai informētu un prioretizētu rīcību un investīcijas;

**7.punktā** Padome uzsver pielāgošanās integrēšanu visās politikās un visos pārvaldes līmeņos.

**8.punktā** pieprasa DV turpināt attīstīt, ieviest un pārskatīt to pielāgošanās politiku / plānus, ņemot vērā Komisijas sagatavotās vadlīnijas un pārrobežu aspektu saistību ar nacionālo katastrofu risku pārvaldību plāniem.

**9.punktā** Dalībvalstu progresa ziņojumi tiks izvērtēti 2017.gadā.

**10. punktā** atzīmē 2014.-2020.gada daudzgadu finanšu ietvara projektā iekļauto priekšlikumu palielināt ar klimata pārmaiņām saistītos izdevumus līdz vismaz 20 % no ES budžeta, t.sk., *Life* un citiem finanšu instrumentiem, lai atbalstītu kapacitātes celšanu un paātrinātu pielāgošanos īpaši ievainojamās zonās;

**11.punktā** un **12. punktā** uzsver nepieciešamību uzlabot dalīšanos ar zināšanām un datiem DV starpā, īpašu uzmanību pievēršot izglītībai, apzināšanās un kapacitātes palielināšanai; aicina DV nozīmēt nacionālos kontaktpunktus līdz 2013.gada beigām.

**Latvija kopumā atbalsta Eiropas Savienības Komisijas paziņojuma „Pielāgošanās klimata pārmaiņām: ES stratēģija” un Eiropas Savienības Padomes secinājumu tālāku virzību.**

Konceptuāli atbalstām Stratēģijas mērķi, piekrītot nepieciešamībai sekmēt Eiropas noturību pret klimata pārmaiņām, ar to saprotot, ka jāuzlabo gatavība un spēja reaģēt uz klimata pārmaiņu ietekmi pašvaldību, reģionālā, valsts un ES līmenī, jāizstrādā saskaņota pieeja mērķa sasniegšanai un jāpanāk lielāka pasākumu koordinētība.

Īpaši atbalstām katrai DV elastīgi piemērojamu stratēģijas ieviešanu balstoties uz nacionālajām prioritātēm un īpatnībām, un esam jau sagatavošanas stadijā Latvijas nacionālajai pielāgošanās stratēģijai. Uzsveram nacionālo, reģionālo un vietējo īpatnību nozīmi un ietekmju prioritāšu izvirzīšanu pielāgošanās pasākumu plānošanā.

**4. Citi jautājumi**

**a) ES ETS/Aviācija *(Komisijas sniegta informācija)***

*Sagaidāms, ka Komisija informēs par jautājuma virzības gaitu.*

Eiropas Komisija sniegs jaunāko informāciju par veikto darbu, lai sagatavotos ICAO (Starptautiskā civilās aviācijas organizācijas) asamblejai, kas notiks septembrī. Eiropas Komisijai tas ir pēdējais laiks, lai sagatavotu nostāju un izdomātu veidu, kā panākt to, ka starptautiskie gaisa kuģu operatori no citām valstīm piedalās un pilda savas saistības Eiropas Savienības emisijas kvotu tirdzniecības sistēmā. Eiropas Komisija kopā ar ICAO vēlas izstrādāt vai attīstīt "darbojošos" starptautisku uz tirgu balstītu mehānismu (MBM - market based mechanism).

Eiropas Padome ir sagatavojusi ziņojuma projektu "ICAO - sadarbība sagatavojoties ICAO Padomes 199.sesijai. Starptautiskā aviācija un klimata pārmaiņas".

Ģeogrāfiskais tvērums:

Ir novērojama pretestība ieteiktajam ģeogrāfiskajam tvērumam un nav vienotas pieejas, vai MBM ir jāpiemēro reģionālā vai nacionālā līmenī. Eiropas Savienības valstis atbalsta izejošo lidojumu principu, kur tiek ņemta vērā lidosta / valsts, no kuras tiek veikts lidojums. Nacionālās gaisa telpas pieeju atbalsta vairums ne-ES valstu, kas atbalsta tā saukto "valsts vai valstu grupa" gaisa telpas tvērumu, tādā veidā tieši norādot uz 30 EEZ valstīm, kuras ir aptvertas ar Eiropas Savienības emisijas kvotu tirdzniecības sistēmu (ES ETS). Šī pieeja iekļautu tikai ienākušos un izejošos lidojumus, bet neiekļautu pārlidojumus, piemēram, kad tiek lidots virs Eiropas (piemēram, no Tuvajiem Austrumiem uz Ziemeļameriku). Visas pieejas, izņemot ES ETS tvērumu, samazinātu kopējo CO2 emisiju apjomu, ko piedāvātais MBM aptvertu. ES ETS pieeja ietver 100% CO2 emisijas, kuras tiek radītas gaisa kuģu operatoru veiktajos lidojumos.

Globālais MBM:

Ziņojumā ir norādīts, ka šobrīd tiek pētīti 3 globālā mēroga MBM:

1) kompensācija ar ienākumu uzkrājumu;

2) kompensācija bez ienākumu uzkrāšanas;

3) emisiju tirdzniecība.

ES valstu pārstāvji ir aktīvi atbalstījuši ICAO Padomes secinājumu, ka katra no piedāvātajām pieejām ir tehniski izpildāma un ka ICAO Asamblejai ir jāvienojas par globāla mēroga MBM izstrādei un jānosaka konkrēts laika grafiks tā īstenošanai.

**Eiropas Savienības pozīcija (svarīgākie punkti):**

1) Eiropas Savienība turpinās sadarbību ar starptautiskajiem partneriem ICAO, lai nonāktu pie pozitīva rezultāta starptautiskās aviācijas un klimata pārmaiņu jautājumos ICAO 38.Asamblejā. Vienošanās ir jāpanāk par īstenojamu laika grafiku globālā MB izstrādei un īstenošanai; tvērumu, lai veicinātu visaptverošu nacionālo un reģionālo MBM, kas būtu piemērojams starptautiskajai aviācijai līdz globāla MBM ieviešanai.

2) ES atbalsta vienošanos ICAO 38.Asamblejā, nosakot skaidru laika grafiku globālā MBM izstrādei un ieviešanai, kā arī nosakot skaidru "ceļa karti" globālā MBM izstrādes pabeigšanai līdz ICAO 39.Asamblejai. ES atbalsta viena globālā MBM;

3) ES stingri atbalsta izejošo lidojumu pieeju ģeogrāfiskā tvēruma noteikšanai, tomēr ES ir atvērta un noteikti uzklausīs citus piedāvātos jēgpilnus risinājumus attiecībā uz ģeogrāfisko tvērumu. ES uzskata, ka piedāvātais risinājums, ka globālā mēroga MBM ir jāattiecina tikai uz nacionālā vai reģionālā mēroga gaisa telpu, nav pieņemams.

**Latvija pilnībā atbalsta Eiropas Komisijas darbu un atbalsta ziņojumā noteikto pozīciju.**

**b) Starptautiskās sanāksmes un pasākumi *(prezidentvalsts un Komisijas sniegta informācija)*** *Sagaidāms, ka prezidentvalsts un Komisija informēs par tuvākiem starptautiskiem pasākumiem un sanāksmēm.*

**c) aktuālie leģislatīvie dokumenti:**

**(i) Priekšlikums – Eiropas Parlamenta un Padomes Direktīva, ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu (pirmais lasījums). Starpiestāžu lieta 2012/0297 (COD) (*prezidentvalsts sniegta informācija)***

*Sagaidāms, ka prezidentvalsts informēs par jautājuma virzības gaitu. Ir notikušas vairākas darba grupas, prezentēta jauna prezidentvalsts piedāvātā dokumenta redakcija.*

Direktīvā noteikts integrētas vai koordinētas pieejas princips attiecībā uz vides atļaujām un novērtējumiem un „ietekmes uz vidi novērtējuma tvēruma” noteikšanu kā obligātu prasību visos gadījumos, kad tiek piemērots ietekmes uz vidi novērtējums.

**(ii) Priekšlikums – Eiropas Parlamenta un Padomes Regula par ģenētisko resursu pieejamību un to izmantošanā iegūto labumu taisnīgu un vienlīdzīgu sadali Savienībā (pirmais lasījums). Starpiestāžu lieta 2012/0278 (COD) *(prezidentvalsts sniegta informācija)***

*Sagaidāms, ka prezidentvalsts informēs par jautājuma virzības gaitu. Ir notikušas vairākas darba grupas, prezentēta jauna prezidentvalsts piedāvātā dokumenta redakcija.*

Ar regulas priekšlikumu plānots samazināt risku, ka ES tiek izmantoti nelikumīgi iegūti ģenētiskie resursi vai ar ģenētiskajiem resursiem saistītās tradicionālās zināšanas, un atbalstīt taisnīgu un vienlīdzīgu to labumu sadali, kas iegūti no ģenētisko resursu vai ar tiem saistīto tradicionālo zināšanu izmantošanas atbilstīgi savstarpēji saskaņotiem noteikumiem.

**(iii) Priekšlikums – Eiropas Parlamenta un Padomes Regula par fluorētām siltumnīcefekta gāzēm (pirmais lasījums). Starpiestāžu lieta 2012/0305 (COD) *(prezidentvalsts sniegta informācija)***

*Sagaidāms, ka prezidentvalsts informēs par jautājuma virzības gaitu.*

Komisija priekšlikumu regulai par fluorētām SEG gāzēm (regulas priekšlikums) publiskoja 2012.gada 7.novembrī.

Regulas priekšlikuma galvenais mērķis ir, pamatojoties uz atziņām , kas iegūtas iepriekšējā regulējuma[[3]](#footnote-3) darbības laikā gūtajām atziņām veidot jaunu regulējumu, kas savā būtībā būtu

1. izmaksu efektīvāks siltumnīcefekta gāzu(turpmāk –SEG) samazinājumam, tai skaitā ņemot vērā ES Klimata politikas mērķus;
2. nekavētu iesaistīto nozaru ilgtspējīgu attīstību un veicinātu videi draudzīgu tehnoloģiju attīstību, uzlabojot tirgus perspektīvas alternatīvām tehnoloģijām ar zemu globālās sasilšanas potenciālu;
3. papildināts ar jaunām fluorētajām SEG gāzēm,
4. nodrošinātu ES starptautisko saistību (Monreālas Protokola) ietvaros.

**Latvija uzskata, ka uz šo brīdi ir panākts ievērojams progress darbā pie regulas projekta.**

Latvija līdz šim ir paudusi atbalstošu nostāju projekta virzībai Padomes vides darba grupās. Vienlaikus gan ir tikuši izteikti priekšlikumi regulas projekta redakcijas pilnveidošanā, atbalstot prezidentūras priekšlikumus, bet uzturot konsekventas iebildes pret regulējumu, kas satur norādi uz deleģēto tiesību aktu izstrādi (3.pants – noplūžu kontrole, 18.pants emisiju datu apkopošana (svītrots aktuālajā redakcijā).

Latvija uzskata, ka regulējums palīdzēs ES Klimata politikas mērķu sasniegšanai, veicinās „zaļo” tehnoloģiju attīstību fluorēto SEG gāzu nomaiņā uz citām vielām un tehnoloģijām.

Latvijas, tāpat kā citu ES valstu interesēs ir, lai regulas teksts būtu viennozīmīgs (skaidri definēti termini, pārdomātas atsauces, u.c. elementi), kas nodrošinās adekvātu un pareizu normu ieviešanu un piemērošanu, tai skaitā mazinot administratīvo slogu kā uzņēmējiem tā kompetentajām iestādēm. Šajā sakarā Latvijas īpaša interese (arī citu ES mazo valstu) ir panākt, lai no šobrīd spēkā esošā regulējuma – Regulas 842/2006 tiktu saglabāta noteiktā speciālistu sertifikācijas sistēma. Ar vērību sekojam regulējuma attīstībai attiecībā uz kvotu pieeju un darbībām ar kvotām attiecībā uz fluorētajām SEG gāzēm. Ar izpratni attiecamies pret regulējuma elementiem, kas virzīti uz tirgus ierobežojuma nosacījumiem, tai skaitā muitas režīma piemērošanu, kā arī izņēmuma gadījumiem, kas varētu tikt piemēroti atsevišķās jomās, piemēram, medicīnā.

*Papildus informācija: Ņemot vērā Latvijā spēkā esošo normatīvo aktu regulējumu[[4]](#footnote-4), kas nosaka atbildīgās institūcijas Regulas 842/2006 kontekstā, prasības personāla, kas strādā ar fluorētās gāzes saturošām iekārtām sertificēšanai, uzskaites datu vākšanai, kontrolei. Regulas 842/2006 prasību izpilde Latvijai nav radījusi problēmas.*

**d) Mikroplastmasa vidē *(Nīderlandes delegācijas sniegta informācija)***

*Sagaidāms, ka Nīderlandes delegācija informēs par jautājuma virzības gaitu.*

Mikroplastmasas vidē jautājums lielākoties tiek apskatīts saistībā ar jūras vidi un tās piesārņojumu. Jūru piesārņojošo atkritumu problēma dažādos Eiroaps jūru reģionos atšķiras.  *Mikrodaļiņu (jo īpaši mikroplastikāta) daudzums, sadalījums un sastāvs, kā arī tendences attiecībā uz jūras dzīvnieku apēsto atkritumu daudzumu un sastāvu (piemēram, kuņģa satura analīze) ir* kvalitatīvā raksturlieluma “*Jūru piesārņojošo atkritumu īpašības un daudzums nekaitē piekrastes un jūras videi”* *rādītāji* laba jūras vides stāvokļa panākšanai atbilstoši Jūras stratēģijas pamatdirektīvas 2008/56/EK prasībām. Tomēr, kā norādīts EK lēmumā (1.09.2010) par laba jūras ūdeņu vides stāvokļa kritērijiem un metodiskajiem standartiem, jāturpina šī rādītāja izstrāde, balstoties uz pieredzi, kas gūta dažos jūru apakšreģionos (piemēram, Ziemeļjūrā), pielāgojot to citiem jūru reģioniem. Joprojām jāturpina rādītāju, kas saistīti ar bioloģisko ietekmi un mikrodaļiņām, izstrāde, kā arī jāuzlabo to varbūtējā toksiskuma novērtēšana.

2012.gada oktobrī EK publiskoja pārskatu (SWD(2012) 365 final) par ES politikām, tiesību aktiem un iniciatīvām saistībā ar jūru piesārņojošo atkritumu problēmu. Berlīnē 10-12.aprīlī notika konference veltīta jūru piesārņojošo atkritumu, tostarp, mikroplastikas, problēmai. *International Conference on Prevention and Management of Marine Litter in European Seas, 10 - 12 April, co-organized by the German Federal Ministry of the Environment, the German Federal Environment Agency and the European Commission.*

[*http://marine-litter-conference-berlin.info/userfiles/file/Message%20from%20Berlin.pdf*](http://marine-litter-conference-berlin.info/userfiles/file/Message%20from%20Berlin.pdf)

Latvijā līdz šim nav veikti zinātniskie pētījumi saistībā ar jūru piesārņojošo atkritumu (marine litter) daudzumu, īpašībām un mikrodaļiņu (jo īpaši mikroplastikāta vai nanoplastikas) bioloģisko ietekmi uz dzīvajiem organismiem. Atsevišķu projektu (MARLIN, kā arī EK pilotprojekta plastmasas atkritumu problemātikas apzināšanai 4 Eiropas jūrās ar apsekojuma teritoriju Rīga (Vakarbuļļi/ Daugavgrīva) ietvaros mēģināts apzināt, galvenokārt, no jūras izskaloto atkritumu, veidu un problēmas apmēru. Lai apzinātu problēmas aktualitāti Baltijas jūrai, 2006.gadā tika īstenots ANO Vides programmas UNEP un Helsinku komisijas (HELCOM) kopīgs projekts. Secinājums: Baltijas jūrai šobrīd tā vēl nav „degoša” problēma, tomēr izpēte jāturpina un jāveic piesardzības pasākumi. Tika secināts, ka visvairāk ir plastmasas atkritumu (30-60% pēc skaita un svara). Lielāks daudzums ir tuvāk izcelsmes avotiem (kuģu ceļiem, upēm, pludmalēs). Projekta ietvaros izstrādāja datu vākšanas metodiku par jūras atkritumu pludmales monitoringu. Šī metodika tika izmantota MARLIN projekta ietvaros.

Lai atbalstītu Jūras stratēģijas pamatdirektīvas ieviešanu, reģionālo jūru komisijas, piemēram, HELCOM Baltijas jūras reģionā, ir apņēmušās strādāt ar šo jautājumu, izstrādājot reģionālos rīcības plānus problēmas apzināšanai un turpmākajiem pasākumiem, piemēram, lai mazinātu mikrodaļiņu nonākšanau notekūdeņu attīrīšanas iekārtās, veicinātu zvejniecībā un kuģošanā radīto atkritumu nodošanu krastā, monitoringa īstenošanu upju baseinu griezumā u.c.

**e) gaidāmais Budapeštas samits par ūdens jautājumiem (2013. gada 8.–10. oktobris) (*Ungārijas delegācijas sniegta informācija*)**

*Sagaidāms, ka Ungārija informēs par Budapeštas samita par ūdens jautājumiem darba kārtību*.

Ungārija tās prezidentūras laikā ES Padomē 2011.gadā un uz Rio+20 konferenci izvirzīja ūdens jautājumus kā prioritārus iekšējā un ārējā Eiropas Savienības politikā, popularizējot ūdens jautājumu starptautiskajā attīstības sadarbībā. Ungārija turpina sadarboties ar ES dalībvalstīm, veidojot vienotu izpratni par pašreizējām ar ūdeni saistītām problēmām. Akcentējot ūdens jautājuma aktualitāti arī pēc Rio+20, Ungārijas prezidents János Áder ir paziņojis par nodomu organizēt starptautisku konferenci ANO aizbildnībā 2013.gadā Budapeštā. Šis samits ir daļa no ANO Starptautiskā ūdens sadarbības gada pasākumiem, ko vada UNESCO.

**f) nākamās prezidentvalsts darba programma *(Lietuvas delegācijas sniegta informācija)***

*Sanāksmes laikā Lietuvas delegācija iepazīstinās ar nākamās prezidentūras darba programmas jautājumiem.*

2013.gada jūlijā Īrijas prezidentūru ES Padomē nomainīs Lietuvas prezidentūra, kas tajā skaitā turpinās darbu pie jau aizsāktajiem jautājumiem (fluorēto gāzu regula, ILUC, emisiju tirdzniecības sistēma, biodaudzveidība, direktīva par jūras telpisko plānošanu, kuģu pārstrādes direktīva, LIFE regula), plāno ierosināt priekšlikumus atkritumu pārvadājumu regulas grozījumiem un iepakojumu atkritumu direktīvas grozījumam par plastmasas maisiņiem – ieviest jaunu pantu, kas noteiktu pasākumus un varbūt mērķus plastmasas maisiņu atkritumu mazināšanai, kā arī sākt diskusijas par gaisa kvalitātes pakotni, u.c.

**Latvijas delegācija**:

Delegācijas vadītāji - **Aleksandrs Antonovs**, Vides aizsardzības un reģionālās attīstības ministrijas valsts sekretārs

Delegācijas dalībnieki - **Ilze Prūse**, Vides aizsardzības un reģionālās attīstības ministrijas Klimata un vides politikas integrācijas departamenta direktore

**Anita Drondina,** Vides un reģionālās attīstības ministrijas nozares padomniece, pastāvīgais atašejs Briselē,

**Evita Stanga**, Vides un reģionālās attīstības ministrijas nozares padomniece, pastāvīgais atašejs Briselē,

**Aija Timofejeva**, Vides un reģionālās attīstības ministrijas nozares padomniece, pastāvīgais atašejs Briselē,

**Juris Štālmeistars**, vēstnieks, Latvijas Republikas Pastāvīgā pārstāvja vietnieks Eiropas Savienībā;

**Kaspars Krumholcs**, trešais sekretārs, Latvijas Republikas Pastāvīgā pārstāvniecība Eiropas Savienībā.

Vides aizsardzības un

reģionālās attīstības ministrs E.Sprūdžs

Vīza:

Vides aizsardzības un

reģionālās attīstības ministrijas valsts sekretārs A.Antonovs

10.06.2013. 9:44

Vonda

67026554, [ilze.vonda@varam.gov.lv](mailto:ilze.vonda@varam.gov.lv)

1. *Saskaņā ar Eiropas Parlamenta un Padomes 2009. gada 23. aprīļa Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK 3. panta 4. punktu dalībvalstīm jānodrošina, ka no atjaunojamajiem energoresursiem saražotas enerģijas īpatsvars visā transportā 2020. gadā ir vismaz 10% no enerģijas galapatēriņa transportā attiecīgajā dalībvalstī.* [↑](#footnote-ref-1)
2. *Saskaņā ar Direktīvu 2009/28/EK no AER saražotas enerģijas īpatsvara aprēķināšanā visā transportā tiek ņemta vērā ne tikai saražotā un transportā patērētā biodegviela, bet arī no atjaunojamajiem energoresursiem saražotā un transportā patērētā elektroenerģija, pie tam autotransportā patērētajai elektroenerģijai aprēķinos šobrīd piemēro koeficientu 2,5.* [↑](#footnote-ref-2)
3. Eiropas Parlamenta un Padomes Regula (EK) Nr.842/2006 par dažām fluorētām siltumnīcefekta gāzēm [↑](#footnote-ref-3)
4. MK 2011.gada 12.jūlija noteikumi Nr.536 „Noteikumi par īpašiem ierobežojumiem un aizliegumiem attiecībā uz darbībām ar ozona slāni noārdošām vielām un fluorētām siltumnīcefekta gāzēm” [↑](#footnote-ref-4)